DTAC บวก 4.35% โบรกฯอัพเป้าเป็น 65 บ. รับปัจจัยบวก 3 เด้ง
DTAC บวก 4.35% โบรกฯอัพเป้าเป็น 65 บ. รับปัจจัยบวก 3 เด้ง โดยราคาหุ้นปิดตลาดวันนี้อยู่ที่ 54 บาท บวก 2.25 บาท หรือ 4.35% สูงสุดที่ 54 บาท ต่ำสุดที่ 51.50 บาท มูลค่าซื้อขายที่ 1.09 พันล้านบาท
26 มิ.ย. 2560

ผู้สื่อข่าวรายงานว่า ราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปิดตลาดวันนี้อยู่ที่ 54 บาท บวก 2.25 บาท หรือ 4.35% สูงสุดที่ 54 บาท ต่ำสุดที่ 51.50 บาท มูลค่าซื้อขายที่ 1.09 พันล้านบาท ขณะที่ดัชนีตลาดหุ้นไทยโดยรวมบวก 0.10%

ด้าน บล.ธนชาต ระบุในบทวิเคราะห์ (13 มิ.ย.) แนะ “ซื้อ” DTAC ให้ราคาเหมาะสม 65 บาท โดยหลังสูญเสียส่วนแบ่งตลาด และไม่ประสบความสำเร็จในการประมูล 4G ในปี 58 และ 59 หุ้น DTAC ก็ได้ปรับตัวลง ซื้อขายที่ EV/EBITDA ที่เพียง 4 เท่า เท่านั้น และแม้ว่าปัจจุบันราคาหุ้นจะปรับขึ้น แต่ก็ยังคงซื้อขายที่ EV/EBITDA ที่เพียง 5 เท่า หรือต่ำกว่าค่าเฉลี่ยในอดีต
ขณะที่มองว่าปัจจุบัน DTAC มีปัจจัยที่ช่วยหนุนราคาหุ้น และได้ปรับเพิ่มราคาเป้าหมายขึ้นเป็น 65 บาท ซึ่งคิดเป็น EV/EBITDA ที่ 6.5 เท่า เนื่องจากความกังวลต่อความเสี่ยงที่สัมปทานใกล้สิ้นสุดได้ลดลง หลังจากที่ล่าสุดได้รับสัญญาคลื่นความถี่ 2300 MHz
ขณะที่คาดว่าความสามารถในการทำกำไรจะดีขึ้นจากการเปลี่ยนกลยุทธ์มาออกแพ็คเกจที่เน้นความคุ้มค่าของราคาในกลุ่มลูกค้ารายเดือนที่ให้กำไรดีกว่า นอกจากนี้ด้วยค่าใช้จ่ายตัดจำหน่ายเครือข่ายจำนวนมากจะหายไปภายในไตรมาส 3/61 เราจึงคาดว่ากำไรจะเติบโตอย่างก้าวกระโดดตั้งแต่ไตรมาส 4/61 เป็นต้นไป